Njewočakowana diskusija wo poslednjej twarskej fazy šulskeho kompleksa
Slepo (AK/SN). Kak měł Slepjanski nowy němsko-serbski šulski centrum rěkać? Płaći dotalne mjeno zakładneje a wyšeje šule „Dr. Marja Grólmusec“ abo měł šulski centrum Kitu Lorencej pomjenowany być? Jeho mjeno sej šulska konferenca wyšeje šule přeje. „Tomule namjetej so přizamknjemy. Po našim měnjenju měli wobě šuli samsne mjeno nosyć“, praji nawodnica zakładneje šule Petra Rübesamowa na zašłym posedźenju Slepjanskeje gmejnskeje rady. We wobłuku naprašowanja wobydlerjow chcyše wona wědźeć, kak gmejna a gmejnska rada wo tym myslitej. Wjesnjanosta Reinhard Bork (CDU) pokaza na prawniske połoženje. Hižo lěta 2013 běchu so dojednali, dotalne mjeno „Dr. Marja Grólmusec“ dale wjesć. „Naš namjet njeměri so přećiwo serbskej žurnalistce a wojowarce přećiwo nacionalsocializmej, ale mjeno Kita Lorenca je ze Slepom wušo zwjazane“, rozłoži nawoda wyšeje šule a gmejnski radźićel Wolfgang Goldstein.
slk_Latn szl_Latn